钦定古今图书集成/历象汇编/岁功典/第049卷 > 《江南志书》 > 武进县
## 钦定古今图书集成/历象汇编/岁功典/第049卷 > 《江南志书》 > 武进县

五月十五日，陈烈帝生日，云车毕集其庙云云车，本
以神之显灵于南唐也。详具龚百药《云车记》。

龚百药《云车记》云：“楚人好鬼，而屈平尽忠以死，以五月五日自投于汨罗。楚人怜之，作龙舟，若欲拯而渡之。故至今楚俗士女谓之竞渡。” 余毘陵土人，亦以仲夏之月祷祭其俗所谓西庙神者，盖有云车戏。云车以铁为之，玲珑缭绕，如云里之役。夫强膂力者置于肩，负之而趋走。车上承小儿三人或二人，扮演诸故事。余自幼时见为勇士将军装束，操戈矛剑戟刀楯弓矢旗麾，纷纭若战𩰚状。不数年见为佛道鬼神，驾龙坐凤，瑰诡不经。近则见为妇女冶容靓服，张纨绮锦绣，缀金银珠玉玩好之物。此何为者耶？变而益侈，尽失其指已。夫礼以反始，舞以象成，祭以报功也。毗陵城中，旧有西庙，址在，其神古之忠臣烈丈夫也。云车者非他，即神故事耳。故专有事于西庙，则宜象神而为之。而或者用之一切以礼诸神，谬矣。父老相传曰：神生于毗陵陈姓，讳杲仁，仕隋官为司徒。炀帝之幸江都，益淫暴，大为离宫苑囿。是时百姓苦于徭赋，天下骚动，盗贼蜂起。沈法兴谋据毗陵以叛，而神故法兴婿也。法兴惧其忠勇，不从，佯称疾，绐神往视，密置鸩于酒杀之。居无何，神白昼现，立于云端，士卒共见神弯弧注矢镞射法兴立殪。贼平后，人想像其事，悲而壮之，为“云车。” 《云车》之作，自此始也。

二十五日，东岳生日，云车集于东门之庙中，老少罗
拜。而申港则以三月十三为东岳庆贺节。二十八日，
相传郡城隍神生日，是日云车大集，演戏设祭。